אסף יסעור

אסף יסעור (נולד ב-17 באפריל 2002) הוא לוחם טאקוונדו ישראלי קטוע-ידיים, מדליסט טקוואנדו פאראלימפי, זוכה מדליית הזהב במשחקים הפאראלימפיים בפריז 2024, זוכה שתי מדליות הזהב ברצף באליפויות העולם בטורקיה בשנת 2021 ובמקסיקו בשנת 2023, ומדליית הזהב באליפות אירופה בסרביה ב-2024. יסעור גדל במושב אלוני הבשן שברמת הגולן, והוא אחד מבין ששת ילדיהם של רויטל וליאור יסעור. למד בבית הספר הממלכתי-דתי בחיספין, והתבלט מילדות בכישוריו הספורטיביים. ב-2015 איבד את שתי ידיו בתאונה. יסעור, שהיה אז בן 13, בדיוק שבוע לפני חגיגת בר המצווה שלו, הבחין בכדור בחדר החשמל המרכזי של אלוני הבשן וקפץ פנימה כדי להוציאו. כשטיפס וניסה לצאת מהחדר מעד ונאחז בכבל חשמל. כבל החשמל נשא מתח של יותר מ-12 אלף וולט. יסעור התחשמל ונפגע קשות בידיו. הוא הוטס במסוק לבית החולים שיבא, שם נאלצו הרופאים לקטוע את שתי ידיו. לאחר התאונה ערכו הוריו מסע גיוס תרומות, על מנת להשיג את הכסף שנדרש להתאמת ידיים ביוניות עבורו בארצות הברית. המסע להשגת הידיים הביוניות תועד ב-2016 על ידי העיתונאי בן שני, ועובד לסרט דוקומנטרי ששודר בתוכנית הטלוויזיה "עובדה". הסרט מוקרן מאז במוסדות חינוך ובמסגרות צבאיות. בעקבות הסרט, כדי למנוע הישנות פגיעות, תוקנו ליקויי הבטיחות של מתקני החשמל ברמת הגולן. בתום תקופת שיקום ארוכה חזר יסעור לעסוק בספורט. יסעור מתנהל כיום ללא הידיים הביוניות וללא תותבות כלשהן. בנוסף, הוא מתנדב בעמותת "ארז" כמדריך סקי וגלישה לילדים עם מגבלות. ב-2016 הכירה הספורטאית הפאראלימפית פסקל ברקוביץ ליסעור את הפארא-טאקוונדו (אנ') (טאקוונדו פאראלימפי), וחיברה אותו ליחיעם שרעבי, מאמן נבחרת ישראל בטאקוונדו, שזיהה עד מהרה את יכולותיו המעולות, וממשיך לאמן אותו מאז. לאחר כשנתיים הצטרף לנבחרת ישראל בטאקוונדו. יסעור מתאמן עם ספורטאים שאינם סובלים ממגבלות כלשהן, ובריאיון בשנת 2019 אמר: "אם יעשו לי הנחות זה רק יפגע בי, לא ישפר אותי ולא יקדם אותי". ב-2019 זכה שלוש פעמים במדליית כסף בטאקוונדו פאראלימפי בין-לאומי: באליפות מקסיקו סיטי, בתחרות פאן אם בפורטלנד ארצות הברית, ובתחרות קוריאה הפתוחה. בשנת 2021 אפשרה ההתאחדות הישראלית לטאקוונדו ליסעור להשתתף בתחרות אליפות ישראל בטאקוונדו שאינו פאראלימפי. יסעור זכה במדליית ארד בתחרות זו. עם זאת, במאי 2021 נחל אכזבה, כאשר בתחרות המיון שהתקיימה בסופיה הפסיד ליריבו מאזרבייג'ן, ולא הצליח להעפיל למשחקים הפאראלימפיים בטוקיו. בדצמבר 2021 זכה לראשונה באליפות העולם בפארא-טאקוונדו. בתחרות, שנערכה באיסטנבול, התמודד בקטגוריית המשקל של 58 ק"ג ומטה, בדרגת מוגבלות K44, וניצח בחמישה קרבות. בשלב המוקדמות גבר בקלות על יריב מהודו בתוצאה 2–32, ובשלב שמינית הגמר הביס יריב מגואטמלה 30-0. ברבע הגמר ניצח מתמודד ממונגוליה 16-10, ובחצי הגמר ניצח את אלוף אירופה הרוסי 13-4. בקרב הגמר נלחם יסעור מול עלי ג'אן אוזקאן הטורקי, שהיה אז סגן אלוף אירופה. דקה לפני הסיום, התוצאה הייתה עדיין צמודה עם 31–32 בלבד לזכות יסעור, אך בסוף ניצח בתוצאה 43–57, וזכה במדליית הזהב. בפברואר 2022 דורג יסעור במקום השלישי בעולם, לאחר שזכה במדליית ארד בתחרות גביע העולם שנערכה באלבניה. ביוני 2022 זכה בגראנד פרי סופיה במדליית כסף, לאחר שנוצח על ידי יריבו הטורקי, אוזקאן. בספטמבר זכה במדליית הזהב בגראנד פרי פריז, כשגבר על סביר זינלוב מאזרבייג'ן, ובאוקטובר זכה בזהב בגראנד פרי מנצ'סטר. בדצמבר זכה במקום השלישי באליפות גראנד פרי בריאד, בירת ערב הסעודית, ובכך הפך לישראלי הראשון שזכה במדליה על אדמתה. בנובמבר 2022 דורג יסעור ראשון בדירוג העולמי. בפברואר 2023 זכה במדליית זהב באליפות הסבב העולמי באיסטנבול, טורקיה, וביולי זכה במדליית הזהב בסבב גביע העולם בטאקוונדו פראלימפי בצרפת. באוגוסט 2023 זכה במדליית הכסף במשחקים האירופיים, שנערכו ברוטרדם שבהולנד. יסעור גבר על הספרדי ג'ואל מרטין ויאלובוס בתוצאה 7:26 בשלב חצי הגמר. במשחק הגמר הפסיד ליריבו המיתולוגי הטורקי, עלי ג'אן אוזקאן, בתוצאה 26:37, והוכתר לסגן אלוף אירופה. בספטמבר 2023 זכה יסעור בפעם השנייה ברציפות במדליית הזהב באליפות העולם בפארא-טאקוונדו, ובכך הבטיח את מקומו במשחקים הפראלימפיים בפריז 2024. התחרות נערכה בווראקרוס שבמקסיקו, ויסעור התמודד בקטגוריית משקל של עד 58 ק"ג. בדרך לניצחון גבר 6:36 על יריב מפרו, ניצח 10:27 את הלוחם ממונגוליה, ובחצי הגמר גבר 8:11 על יריב ממרוקו. בקרב הגמר התמודד מול שיאנג וון שיאו מטאיוואן, וניצח אותו בתוצאה 8:13. בדצמבר 2023 זכה במירב הנקודות בתחרות הסבב העולמי, כאשר זכה במדליית הזהב בפיינל גראנד פרי מנצ'סטר – אנגליה. אליפות אירופה במאי 2024 זכה יסעור באליפות אירופה לראשונה בקריירה שלו. בגמר התחרות, שהתקיימה בבלגרד שבסרביה, פגש שוב את יריבו עלי ג'אן אוזקאן, וגבר עליו בתוצאה 20:37. במשחקים הפאראלימפיים בפריז באוגוסט 2024, זכה יסעור במדליה הראשונה של המשלחת הישראלית, אשר הייתה גם הראשונה של ישראל בענף הפארא-טקוואנדו. יסעור התמודד בקטגוריית המשקל של עד 58 ק"ג והגיע אל התחרות מדורג ראשון בעולם, בדרגת מוגבלות K44. ברבע הגמר גבר 6:23 על הלוחם התאילנדי טאנווה קאנקהם, ובחצי הגמר ניצח בתוצאה 6:16 את היריב מטיוואן, שיאנג וון שיאו. בגמר התמודד מול יריבו הטורקי, עלי ג'אן אזג'אן, בקרב צמוד, ניצח אותו בתוצאה 12:19, וזכה במדליית זהב. בטקס הענקת המדליות נכח השחקן ג'קי צ'אן שהעניק למדליסטים מזכרות. בדצמבר 2016 השתתף בטקס השקת לפיד המכביה העשרים, וביחד עם הג'ודוקא אורי ששון, העניק את הלפיד לנשיא המדינה ראובן ריבלין. בספטמבר 2022 הוכתר ל"ספורטאי השנה" של מרכז הפועל, ביחד עם אלופת אירופה בהתעמלות אמנותית, דריה אטמנוב. באוגוסט 2023 נבחר לאחד מ-75 הספורטאים האהובים בתולדות מדינת ישראל. התחרות נערכה על ידי ה"טוטו", בשיתוף וואלה וספורט1, לרגל שנת ה-75 למדינת ישראל. הספורטאים האהובים נבחרו באמצעות הצבעה אינטרנטית של הציבור הישראלי ובשיתוף ועדה מיוחדת. באפריל 2024 נבחר לרשימת הצעירים המבטיחים בישראל של פורבס ישראל – פורבס 30Under30. מדיה וקבצים בנושא אסף יסעור בוויקישיתוף אסף יסעור, ברשת החברתית פייסבוק אסף יסעור, ברשת החברתית אינסטגרם המסע של אסף – סרטו של בן שני מתוך תוכנית הטלוויזיה "עובדה" ליאור בן עמי, "עקשנות? אמונה עצמית? אופטימיות? בום. הכל קפץ לקיצון. הפציעה סגרה בפניי דלת אחת ופתחה 3,000 אחרות", באתר "ידיעות אחרונות", 17 בדצמבר 2021 עובדה 2017 – פרק 2 | לצפייה ישירה | makoTV, באתר mako, ‏2016-11-14 בן שני יעל שני, ‏חברת החשמל תמגן את כל השנאים ביישובי רמת הגולן, באתר ‏מאקו‏, 12 בדצמבר 2016 אברהם תשובה, מדליית זהב לאסף יסעור בגרנד פרי פריז, באתר ynet, 5 בספטמבר 2022 אורן אהרוני, אסף יסעור: "אני מדמיין את עצמי באולימפיאדה, עולה על המזרן כמו סופרמן וכובש את הפסגה", באתר ynet, 17 בפברואר 2019 אורן אהרוני, טאקוונדו פראלימפי: מדליית כסף לאסף יסעור, באתר ynet, 12 באפריל 2019 אורן אהרוני, אסף יסעור ממשיך לקטוף מדליות, באתר ynet, 4 ביולי 2019 תומר גנור, מדליית ארד לאסף יסעור באליפות ישראל בטאקוונדו, באתר ynet, 28 במאי 2021 אורן אהרוני, תומר גנור, אכזבה: אסף יסעור לא העפיל למשחקים הפראלימפיים, באתר ynet, 9 במאי 2021 טאקוונדו פראלימפי: אסף יסעור, שאיבד את שתי ידיו, זכה באליפות העולם, באתר www.israelhayom.co.il אסף יסעור זכה באליפות העולם בטקוואנדו פראלימפי, באתר כאן-תאגיד השידור הישראלי רענן וייס, אסף יסעור שלישי בדירוג העולמי בטאקוונדו: "החלום מתקרב", באתר ynet, 1 בפברואר 2022 ממשיך במומנטום: מדליה ראשונה לאסף יסעור ב-2022, באתר ynet, 19 בפברואר 2022 כבוד: אסף יסעור זכה במדליית כסף בסופיה, באתר ynet, 6 ביוני 2022 יניב טוכמן‏, אסף יסעור זכה בזהב בגרנד פרי מנצ'סטר בטאקוונדו פראלימפי, באתר וואלה, 20 באוקטובר 2022 אורן אהרוני, הראשון בהיסטוריה: מדליית ארד לאסף יסעור בערב הסעודית, באתר ישראל היום, 8 בדצמבר 2022 אסף יסעור הפך לישראלי הראשון שזכה במדליה בסעודיה: "קיבלו אותנו בחום", באתר ynet, 12 בדצמבר 2022 אורן אהרוני, טאקוונדו: אסף יסעור עלה למקום הראשון בעולם, באתר ישראל היום, 10 בנובמבר 2022 זהב לאסף יסעור באליפות הסבב העולמי באיסטנבול, טורקיה, ‏7 פברואר 2023 הישג אדיר ללוחם אסף יסעור: זכה במדליית זהב בסבב גביע העולם, באתר ynet, 2 ביולי 2023 יודע לרגש: מדליית כסף ללוחם הטאקוונדו אסף יסעור במשחקים האירופיים הפראלימפיים | ישראל היום, באתר www.israelhayom.co.il, ‏2023-08-14 רענן וייס, הישג ענק: אסף יסעור זכה באליפות העולם בטאקוונדו פראלימפי, באתר ynet, 23 בספטמבר 2023 רותם פלדברג, ‏אסף יסעור אלוף העולם בטקוואנדו פראלימפי, באתר ערוץ הספורט, 23 בספטמבר 2023 רענן וייס, עוד הישג נהדר לאסף יסעור: זכה במדליית הזהב בגראנד פרי מנצ'סטר, באתר ynet, 1 בדצמבר 2023 רענן וייס, הישג נהדר: לוחם הטאקוונדו הפראלימפי אסף יסעור זכה באליפות אירופה, באתר ynet, 9 במאי 2024 אורי ששון ואסף יסעור העניקו לנשיא את לפיד המכביה, באתר ynet, 26 בדצמבר 2016 ynet ספורט, אסף יסעור ודריה אטמנוב - ספורטאי השנה של מרכז הפועל, באתר ynet, 20 בספטמבר 2022 בטקס מרגש: הוכתרו 75 הספורטאים האהובים של ישראל, באתר וואלה, 6 באוגוסט 2023 אסף יסעור, באתר Forbes Israel